สรุป ข่าวหุ้น-ตลาดทุน
ในสัปดาห์ที่ผ่านมา ดัชนีหุ้นไทยปิดที่ระดับ 1,527.32 จุด เพิ่มขึ้น 2.54%
14 เม.ย. 2556

ข่าวร้ายยังกดดันหุ้นผันผวน
ในสัปดาห์ที่ผ่านมา ดัชนีหุ้นไทยปิดที่ระดับ 1,527.32 จุด เพิ่มขึ้น 2.54% จากสัปดาห์ก่อน หลังจากตลาดทรุดวันจันทร์เพียงวันเดียว 1.26% หลังจากนั้นปรับตัวขึ้นแรงติดต่อกัน 4 วัน แต่แนวโน้มตลาดยังไม่น่าไว้วางใจ เนื่องจากค่าเงินบาทยังมีโอกาสแข็งหลุด 29 บาทต่อเหรียญสหรัฐได้ ทำให้ตลาดกังวลเรื่องธนาคารแห่งประเทศไทย (ธปท.) จะออกมาตรการมาดูแล รวมถึงความกังวลเกี่ยวกับเกาหลีเหนือและไข้หวัดนกระบาดในหลายประเทศ
วันที่ 12 เม.ย.ที่ผ่านมา ดัชนีหุ้นขึ้น 10 จุด เกิดจากสถาบันในประเทศช้อนจำนวน 2,436 ล้านบาท นักลงทุนต่างชาติยังขายอีก 1,090 ล้านบาท แต่ในภาวะค่าเงินบาทแข็ง นักลงทุนต่างชาติมีการเข้าซื้อตราสารหนี้สูงถึงกว่า 1 หมื่นล้านบาท สะท้อนว่าเงินยังไม่ได้ไหลออกไป หากมีข่าวดีสนับสนุน เช่น ผลกำไรสุทธิของบริษัทจดทะเบียน เชื่อว่าต่างชาติน่าจะกลับเข้าลงทุนในตลาดหุ้นอีกครั้ง




 
 
 
 
 
 
 
 
 
 
TUF กำไรเดี้ยงครึ่งปีแรก
ค่าเงินบาทที่แข็งมากและรวดเร็ว ส่งผลกระทบต่อบริษัทที่ส่งออก ซึ่ง ธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่นโปรดักส์ (TUF) ยอมรับต่อที่ประชุมผู้ถือหุ้นว่า อัตราการทำกำไรในช่วง 6 เดือนแรกจะได้รับแรงกดดันจากหลายปัจจัย เช่น เงินบาทแข็งค่าทะลุ 29 บาท และต้นทุนวัตถุดิบ เช่น ราคาปลาทูน่า มีโอกาสจะทำสถิติสูงสุดในระยะเวลาอันใกล้นี้ ปัจจุบันอยู่ที่ตันละ 2,350 เหรียญสหรัฐ ใกล้เคียงกับระดับสูงสุดเมื่อปีที่ผ่านมาอยู่ที่ 2,370 เหรียญสหรัฐ นอกจากนี้ราคากุ้งก็มีแนวโน้มจะปรับสูงขึ้น เนื่องจากผลิตไม่ทันกับความต้องการ หลังจากมีปัญหาเรื่องโรคระบาด
“ผมหวังว่า 2 ไตรมาสสุดท้าย ความสามารถในการทำกำไรจะกลับมาได้” ธีรพงศ์ กล่าว
CPF ยันไม่กระทบไข้หวัดนกระบาด
อดิเรก ศรีประทักษ์ กรรมการผู้จัดการใหญ่และประธานคณะผู้บริหาร บริษัท เจริญโภคภัณฑ์อาหาร (CPF) กล่าวว่า ไข้หวัดนกที่ระบาดในประเทศจีนขณะนี้ไม่ส่งผลกระทบต่อการดำเนินธุรกิจของซีพีเอฟในประเทศจีน เนื่องจากธุรกิจหลักเป็นธุรกิจอาหารสัตว์เป็นสำคัญ แต่ทำให้การบริโภคเนื้อไก่ในจีนลดลงมาก และหันไปรับประทานเนื้อหมูมากขึ้น




 
 
 
 
 
 
 
ปตท.เพิ่มโบนัสกรรมการ
การประชุมสามัญผู้ถือหุ้น ปตท. (PTT) ประจำปี 2555 ลงมติเอกฉันท์ผ่านทุกวาระ เช่น การเพิ่มผลตอบแทนที่เป็นโบนัสให้คณะกรรมการอีก 1 ล้านบาทต่อคน เป็นไม่เกิน 3 ล้านบาท
สุรงค์ บูลกุล ประธานเจ้าหน้าที่บริหารการเงิน บริษัท ปตท. กล่าวว่า การจ่ายเงินโบนัสกรรมการปี 2556 เป็นการจ่ายตามผลดำเนินงาน คิดเป็นอัตรา 0.05% ของกำไร แต่ไม่เกิน 3 ล้านบาทต่อคน ซึ่งเพิ่มขึ้น 1 ล้านบาท เนื่องจากความรับผิดชอบของคณะกรรมการและความซับซ้อนของธุรกิจในกลุ่ม ปตท.เพิ่มขึ้นมาก
อย่างไรก็ดี ช่วงหนึ่งของการประชุมผู้ถือหุ้นได้ซักถามเงินเดือน ไพรินทร์ ชูโชติถาวร ประธานเจ้าหน้าที่บริหารและกรรมการผู้จัดการใหญ่ บริษัท ปตท. ว่ามีเงินเดือนสูงถึง 4.5 ล้านบาท สูงกว่าอดีตผู้บริหารคนอื่นๆ และมากกว่าประธานศาลฎีกา รวมทั้งที่ผ่านมาไพรินทร์ผลงานไม่ผ่านการประเมิน (KPI)
ไพรินทร์ ชี้แจงว่า เงินเดือนอยู่ในอัตราเดียวกับอดีตผู้บริหารคนอื่นๆ
STEC แจกบำเหน็จบอร์ดคนละ 5 แสนบาท
ชำนิ จันทร์ฉาย ประธานกรรมการตรวจสอบ บริษัท ซิโนไทย เอ็นจีเนียริ่ง แอนด์ คอนสตรัคชั่น (STEC) ได้เสนอต่อที่ประชุมผู้ถือหุ้นเพิ่มค่าบำเหน็จประจำปีของคณะกรรมการบริษัท โดยประธานกรรมการและประธานกรรมการตรวจสอบได้รับคนละ 5 แสนบาทต่อปี กรรมการและกรรมการตรวจสอบคนละ 3 แสนบาทต่อปี รวมค่าบำเหน็จประจำปี 4.3 ล้านบาท เพิ่มจากปีที่ผ่านมาที่มีค่าบำเหน็จประจำปีกรรมการ 2.8 ล้านบาท
บล.กำไรอู้ฟู่หนุนหุ้นคึก ธนาคารได้ดีด้วย
บริษัทหลักทรัพย์ (บล.) ซีมิโก้ (ZMICO) เปิดเผยผลการดำเนินงานงวดไตรมาสแรกปีนี้ มีกำไรสุทธิ 79.79 ล้านบาท พุ่งขึ้น 642.92% จากไตรมาสแรกปีก่อนมีกำไรสุทธิเพียง 10.74 ล้านบาท ข่าวดีนี้สนับสนุนหุ้นหลักทรัพย์พุ่งขึ้น เพราะเป็นการตอกย้ำว่าธุรกิจโดยรวมจะมีกำไรสูงหลายเท่าตัว เช่นเดียวกับซีมิโก้ เนื่องจากมูลค่าการซื้อขายเฉลี่ยในไตรมาสแรกสูงถึง 6.2 หมื่นล้านบาทต่อวัน และบางบริษัทยังมีกำไรจากพอร์ตลงทุนด้วย 
ธุรกิจหลักทรัพย์ที่ฟาดกำไรมโหฬาร ส่งผลดีต่อธนาคารแม่ด้วย โดยบริษัท ทิสโก้ไฟแนนเชียลกรุ๊ป (TISCO) เปิดเผยว่า ไตรมาสแรกปีนี้มีกำไรสุทธิ 1,153 ล้านบาท เพิ่มขึ้นถึง 37.86% จากช่วงเดียวกันปีก่อนที่มีกำไรสุทธิ 836 ล้านบาท นอกจากรายได้ดอกเบี้ยรวมที่เพิ่มขึ้น 30.9% ตามการขยายตัวของสินเชื่อแล้ว ยังมีรายได้จากค่านายหน้าซื้อขายหลักทรัพย์มากถึง 104%
บจ.ฮิตขนลูกเข้าตลาดฯ
เธียรชัย ศรีวิจิตร ประธานกรรมการ บริษัท เอสวีโอเอ (SVOA) เปิดเผยว่า คณะกรรมการบริษัทมีมติอนุมัติให้บริษัท ลีซ อิท ที่มีเอสวีโอเอถือหุ้นในสัดส่วน 99% เข้าจดทะเบียนในตลาดหลักทรัพย์ เอ็ม เอ ไอ (mai) และการเพิ่มทุนจำนวน 16 ล้านหุ้น เพื่อเสนอขายให้แก่บุคคลในวงจำกัด ส่งผลให้ราคาหุ้น SVOA ปรับตัวขึ้นในสัปดาห์ที่ผ่านมา
ก่อนหน้านี้ บริษัท ไทยรับประกันภัยต่อ เตรียมนำบริษัท ไทยรีประกันชีวิต เข้าตลาดหลักทรัพย์